དེས་ན་བོད་ཀྱི་འགྲོ་བ་མིའི་བྱུང་དུས་དེ་ཡ་ཐོག་གདོད་མའི་དུས་ནས་དུས་ད་ལྟ་བར་གྱི་བོད་མིའི་ངག་རྒྱུན་དང་།བོད་ཀྱི་རྒྱལ་རབས་ལོ་རྒྱུས་ཀྱི་ཡིག་རིགས་ཕལ་ཆེ་བ་བཅས་སུ་གསལ་བའི་དོན་སྙིང་ལྟར།གནའ་བོའི་སྲོག་ཆགས་སྤྲའམ་སྤྲེལ་སྲིན་གྱི་རྒྱུད་ལས་བོད་ཀྱི་འགྲོ་བ་མིའི་རིགས་ཐོག་མར་མཆེད་འཕེལ་བྱུང་བར་བརྗོད་པ་འདི་ཉིད།ལུང་རིགས་གཉིས་ཐད་ནས་ལོ་རྒྱུས་ཀྱི་བྱུང་བ་དངོས་དང་མཐུན་བབ་འོས་གསུམ་ཆེ་བར་མཐོང་།གང་གིས་ཤེ་ན།ད་ཕན་གྱི་བོད་ཀྱི་ལོ་རྒྱུས་ཀྱི་ཡིག་རིགས་ཁག་རྣམས་ཕན་ཚུན་དཔྱད་བསྡུར་བྱས་པའི་ཚེ།འབྲེལ་ཡོད་ལོ་རྒྱུས་ཀྱི་ཡིག་རིགས་བརྒྱ་ཆའི་དགུ་བཅུ་ལྷག་གི་ནང་དུ་འདོད་ཚུལ་འདི་ཚད་མར་བཟུང་ཡོད་པས་མ་ཚད།དེང་གི་སྤྱི་ཚོགས་ཁྲོད་དུ་གོ་གནས་ངེས་ཅན་བཟུང་ཡོད་པའི་ཚན་རིག་རྟོག་ཞིབ་པ་དང་།གནའ་རྫས་རྟོག་ཞིབ་པ་སོགས་ཀྱི་ངོས་ནས་ཀྱང་ཚད་མཐོའི་གདེང་འཇོག་ཐོབ་ཡོད།ལར་ལྟ་ཚུལ་འདི་ལ་བོད་ཀྱི་གླེང་ལུགས་ཞེས་པའི་ཐ་སྙད་འཇགས་ཡོད་པ་དང་།བཤད་རྒྱུན་འདི་འམ་འདོད་ཚུལ་འདིའི་རིན་ཐང་ནི་བོད་ཙམ་དུ་མཐོ་བ་གཅིག་པུ་མ་ཡིན་པར་འཛམ་གླིང་ཡུལ་གྲུ་གཞན་དུ་ཡང་མཐོ་བས།དེ་དང་འབྲེལ་ནས་འགྲོ་བ་མིའི་རིགས་སྤྱི་ཡི་ཐོག་མའི་འབྱུང་ཁུངས་ཀྱང་སྤྲ་སྤྲེལ་གྱི་རིགས་ཡིན་པར་བརྗོད་ན་ལོ་རྒྱུས་ཀྱི་བདེན་དོན་ཞིག་ཏུ་འཁུམས།